ອາກາດ ຮ້ອນເອົ້າ ໃນເຂດ ພາກຕາເວັນຕົກ ສຽງໃຕ້ ຂອງ ສຫລ (ວີດິໂອ)
ບັນດາ​ນັກ​ພະ​ຍາກ​ອນອາກາດ ກ່າວ​ວ່າ ​ອຸນຫະພູມອາດ​ຈະ​ສູງຂື້ນ​ ເຖິງ 54 ອົງສາ Celcius ຢູ່​​ໃນ​ເຂດຮ່ອມ​ພູ​ມໍລະນະ ​ຫຼື Death Valley ​ໃນ​ລັດ California.
ອົງການພະຍາກອນອາກາດແຫ່ງຊາດຂອງສະຫະລັດໄດ້ອອກ ຄຳເຕືອນວ່າ ຈະມີອາກາດຮ້ອນຈັດໃນບໍລິເວນສ່ວນໃຫຍ່ທາງ ພາກຕາເວັນຕົກສຽງໃຕ້ຂອງສະຫະລັດ ໃນຂະນະທີ່ອຸນຫະພູມ ຖີບສູງຂຶ້ນເປັນປະຫວັດການ ບັນດານັກພະຍາກອນອາກາດກ່າວວ່າ ອຸນຫະພູມອາດຈະສູງ ຂື້ນເຖິງ 54 ອົງ ສາ Celcius ຢູ່ໃນເຂດຮ່ອມພູມໍລະນະ ຫລື Death Valley ຂອງລັດ California ເຂດຮ່ອມພູມໍລະນະ ແມ່ນບ່ອນທີ່ມີອຸນຫະພູມຮ້ອນທີ່ສຸດ ເທົ່າທີ່ເຄີຍມີການບັນທຶກ ໄວ້ໃນໂລກມະນຸດ ຄື 57 ອົງສາ Celcius ໃນປີ 1913 ບັນດາເຈົ້າໜ້າທີ່ ຢູ່ໃນບັນດາເມືອງໃຫຍ່ໆເຊັ່ນ Phoenix ແລະ Las Vegas ກ່າວວ່າ ສະພາບອາກາດຮ້ອນຈັດດັ່ງກ່າວ ອາດຈະເປັນໄພອັນຕະລາຍຕໍ່ຊີວິດ ແກ່ຜູ້ທີ່ມີຄວາມສ່ຽງສູງ ຮວມທັງເດັກນ້ອຍ ແລະຜູ້ເຖົ້ານຳດ້ວຍ ເຂົາເຈົ້າໄດ້ຮຽກຮ້ອງໃຫ້ທຸກໆຄົນຈົ່ງລະມັດລະວັງ ເຊັ່ນວ່າຫຼຸດການເຮັດວຽກຢູ່ຂ້າງນອກໃຫ້ໜ້ອຍລົງ ນຸ່ງເຄື່ອງຫຼົມໆແລະບາງໆ ແລະດື່ມນໍ້າໃຫ້ຫລາຍ ນັກພະຍາກອນອາກາດກ່າວວ່າ ສະພາບອາກາດຮ້ອນຈັດທີ່ວ່ານີ້ ແມ່ນເກີດ ຈາກລະ ບົບຄວາມກົດອາກາດສູງໃນຂອບເຂດທີ່ກວ້າງຂວາງ ເກັບກັກຫຼືເຮັດໃຫ້ຄວາມຮ້ອນຂອງທະເລຊາຍລະເຫີຍບໍ່ໄດ້